La Policia Local inicia la campanya de vigilància d'alcohol i drogues
13 de desembre de 2019

La Policia Local de l'Eliana, en col•laboració amb la de San Antonio de Benagéber i la Guàrdia Civil, ha posat en marxa una campanya especial de vigilància d'alcohol i altres drogues durant les festes de Nadal.

L'objectiu de l'operació és millorar la seguretat als carrers i carreteres de la localitat per a reduir així el nombre de víctimes per accidents de trànsit. Per a aconseguir-ho, la campanya s'orientarà a la vigilància dels considerats factors de risc.

En concret, es realitzaran rondes a peu pels carrers i s'establiran punts de vigilància en zones estratègiques d'entrada i eixida de la població per a realitzar test d'alcoholèmia i antidrogues.

Les investigacions confirmen que rarament és una única la causa que provoca l'accident. Al contrari, solen ser diversos els elements que, sumats, conflueixen en el succés. Velocitat inadequada, distracció, un vehicle en males condicions, fatiga o una conducció irresponsable després del consum d'alcohol i drogues porta a un fatal desenllaç.

El regidor de Seguretat Ciutadana, Vicente Zamora, ha desitjat que amb aquesta mesura es respecte la convivència ciutadana, “reforçant la presència policial als carrers del municipi per a poder celebrar tots unes bones festes sense lamentar víctimes”.